Spider-Man 3

Πλοκή

Ο Πίτερ Πάρκερ έχει αρχίσει να αισθάνεται ασφαλής στη ζωή του και σχεδιάζει να κάνει πρόταση γάμου στη Μέρι Τζέιν Γουάτσον. Ενώ ο Πίτερ και η Μέρι Τζέιν είναι σε ραντεβού, ένας μικρός μετεωρίτης προσκρούει εκεί κοντά και μια εξωγήινη μάζα προσκολλάται στο μοτοποδήλατο του Πίτερ. Εν τω μεταξύ, ένας φυγάς κατάδικος, ο Φλιντ Μάρκο, πέφτει σε ένα λάκκο όπου ένας επιταχυντής σωματιδίων του λιώνει το σώμα μαζί με την άμμο. Σαν αποτέλεσμα ο Φλιντ μπορεί να παίρνει όποια μορφή θέλει και γίνεται ο Sandman. Ο φίλος του Πίτερ, Χάρι Όζμπορν, που ψάχνει να πάρει εκδίκηση για το θάνατο του πατέρα του, τον οποίο πιστεύει ότι προκάλεσε ο Πίτερ, επιτίθεται στον Πίτερ χρησιμοποιώντας νέα όπλα σχεδιασμένα με την τεχνολογία του Γκριν Γκόμπλιν. Κατά τη διάρκεια της συμπλοκής, ο Χάρι τραυματίζεται στο κεφάλι και υποφέρει από μερική αμνησία, κανοντάς τον να ξεχάσει τη διαμάχη του με τον Πίτερ καθώς και την ταυτότητά του ως Spider-Man.
Αργότερα, κατά τη διάρκεια ενός φεστιβάλ προς τιμήν του Spider-Man επειδή έσωσε τη Γκουέν Στέισι, ο Sandman επιχειρεί να ληστέψει ένα θωρακισμένο αυτοκίνητο, και νικά τον Spider-Man. Ο αρχηγός της Αστυνομίας και πατέρας της Γκουέν, Τζορτζ Στέισι, ενημερώνει αργότερα τον Πίτερ και τη θεία Μέι ότι ο πραγματικός δολοφόνος που σκότωσε το θείο Μπεν ήταν ο Μάρκο. Ένας Πίτερ διψασμένος για εκδίκηση περιμένει το επόμενο χτύπημα του Μάρκο. Την ώρα που κοιμάται η μαύρη μάζα εισχωρεί στη στολή του Πίτερ. Ο Πίτερ ξυπνάει και συνειδητοποιεί ότι κρέμεται από έναν ουρανοξύστη στο κεντρικό Μανχάταν. Ανακαλύπτει ότι όχι μόνο άλλαξε το χρώμα της στολής του αλλά ότι και οι δυνάμεις του έχουν ενισχυθεί. Η μαύρη μάζα βγάζει μια πιο εκδικητική, εγωιστική και αλλαζονική πλευρά της προσωπικότητας του Πίτερ. Φορώντας την καινούρια του στολή, ο Πίτερ βρίσκει τον Μάρρκο, παλεύει μαζί του σε μια υπόγεια σήραγγα του μετρό και αφού ανακαλύψει ότι το νερό μπορεί να διαλύσει το σώμα του Μάρκο, σπάει ενα σωλήνα και μετατρέπει τον Sandman σε λάσπη.
Η αλλαγή της συμπεριφοράς του Πίτερ αποξενώνει τη Μέρι Τζέιν, της οποίας η καριέρα δεν πάει πολύ καλά, και βρίσκει παρηγοριά στον Χάρι. Ο Χάρι ανακτά τη μνήμη του και παροτρύνει τη Μέρι Τζέιν να χωρίσει τον Πίτερ. Αφού η Μέρι Τζέιν τον χωρίσει, λέγοντάς του ότι υπάρχει κάποιος άλλος, ο Χάρι συναντιέται με τον Πίτερ και του λέει ότι αυτός είναι ο άλλος. Αργότερα ο Πίτερ θα τον αντιμετωπίσει στην έπαυλη των Όζμπορν. Με τη βοήθεια της μαύρης στολής, ο Πίτερ νικάει σε έναν πολύ βίαιο καυγά, ο οποίος αφήνει το πρόσωπο του Χάρι παραμορφωμένο. Επηρεασμένος από τη μαύρη μάζα, ο Πίτερ ξεμπροστιάζει και ταπεινώνει τον Έντι Μπροκ, έναν αντίπαλό του φωτογράφο, ο οποίος απέκτησε φήμη στην εφημερίδα Daily Bugle, δίνοντας ψεύτικες φωτογραφίες που απεικόνιζαν τον Spider-Man ως εγκληματία. Ο Τζέι Τζόνα Τζέιμσον απολύει τον Μπροκ. Ο Πίτερ αλλάζει τρόπο ντυσίματος και στυλ και αρχίζει να συμπεριφέρεται αλλαζονικά. Εν τω μεταξύ, ο Sandman ανακτά τις δυνάμεις του.
Σε μια προσπάθεια να κάνει τη Μέρι Τζέιν να ζηλέψει, ο Πίτερ πηγαίνει με την Γκουέν στο μπαρ που δουλεύει η Μέρι Τζέιν. Σε μια πάλη με τους πορτιέρηδες του μαγαζιού, χτυπάει χωρίς να το θέλει τη Μέρι Τζέιν και τη ρίχνει στο πάτωμα. Ο Πίτερ συνειδητοποιεί ότι η μαύρη μάζα τον αλλάζει προς το χειρότερο. Φεύγει από το μπαρ και πηγαίνει στο καμπαναριό μιας εκκλησίας όπου ξεφορτώνεται τη μάζα. Κατά τύχη, ο Έντι Μπροκ είναι στην ίδια εκκλησία και προσεύχεται ο Πίτερ να πεθάνει όταν η μάζα πέφτει πάνω του. Ο Έντι, ως Venom πλέον, βρίσκει τον Sandman και προτείνει να ενώσουν τις δυνάμεις τους για να καταστρέψουν τον Spider-Man.
Οι δυο τους παίρνουν τη Μέρι Τζέιν που βρίσκεται μέσα σε ένα ταξί και το κρεμάνε σε ένα γιγάντιο ιστό σε ένα εργοτάξιο, γεμάτο με άμμο. Ο Πίτερ μάταια προσεγγίζει τον Χάρι για να τον βοηθήσει. Ωστόσο, ο Χάρι μαθαίνει την αλήθεια για το θάνατο του πατέρα του από τον μπάτλερ και φτάνει εγκαίρως για να σώσει τον Πίτερ. Συμμαχούν εναντίον των κακών. Ακολουθεί μάχη και μια γιγάντια, τερατώδη μορφή του Sandman. Τελικά ο Spider-Man καταφέρνει να διώξει τη μάζα από τον Έντι. Στην προσπαθειά του να την καταστρέψει με μια βόμβα, ο Έντι τρέχει να ξανασυνδεθεί μαζί της και σκοτώνεται.
Μετά τη μάχη, ο Μάρκο λέει στον Πίτερ ότι δεν είχε πρόθεση να σκοτώσει τον Μπεν Πάρκερ και ήταν ένα ατύχημα που προκλήθηκε από την απελπισμένη προσπάθειά του να σώσει τη ζωή της κόρης του. Του λέει επίσης, ότι ο θάνατος του Μπεν Πάρκερ τον έχει στοιχειώσει από τότε. Ο Πίτερ τον συγχωρεί και ο Μάρκο διαλύεται και φεύγει. Ο Πίτερ και ο Χάρι συγχωρεί ο ένας τον άλλον πριν ο Χάρι πεθάνει. Καιρό αργότερα, ο Πίτερ θα μπει μέσα στο μπαρ που δουλεύει η Μέρι Τζέιν. Αγκαλιάζονται και αρχίζουν να χορεύουν.

Ανάπτυξη

Τον Μάρτιο του 2004, τρεις μήνες πριν κυκλοφορήσει το Spider-Man 2, η Marvel Studios είχε ήδη ξεκινήσει την ανάπτυξη του Spider-Man 3 με σκοπό να κυκλοφορήσει το 2007. Τον Ιανουάριο του 2005 η Sony Pictures έκλεισε συμφωνία με το σεναριογράφο Άλβιν Σάρτζεντ, να γράψει το σενάριο της τρίτης ταινίας, με επιλογή να γράψει και την τέταρτη.

Σενάριο

Ο Ιβάν Ράιμι έγραψε ένα προσχέδιο μέσα σε δυο μήνες, με τον Σαμ Ράιμι να θέλει να δείξει στην ταινία τον Πίτερ να μαθαίνει ότι δεν είναι ένας αναμάρτητος εκδικητής και ότι μπορεί να υπάρχει ανθρωπιά σε αυτούς που θεωρεί εγκληματίες. Ο Χάρι Όζμπορν επανήλθε γιατί ο Ραίμι ήθελε να ολοκληρώσει την ιστορία του. Ο Ράιμι θεώρησε ότι ο Χάρι δεν θα ακολουθήσει τα χνάρια του πατέρα του αλλά αντ' αυτού θα είναι κάτι ενδιάμεσο. Ο Ράιμι διάλεξε τον Sandman ως κύριο κακό γιατί τον έβρισκε έναν πολύ συναρπαστικό οπτικά χαρακτήρα. Στα κόμικ ο Sandman είναι ένας μικροεγκληματίας, έτσι οι σεναριογράφοι δημιούργησαν ένα ιστορικό του χαρακτήρα ως ο δολοφόνος του Μπεν Πάρκερ. Συνολικά, ο Ράιμι περίεγραψε την ταινία ως η ιστορία του Πίτερ, της Μέρι Τζέιν, του Χάρι και του Sandman.
Ο Ράιμι ήθελε άλλον έναν κακό και ο Μπεν Κίνγκσλεϊ ήταν σε διαπραγματεύσεις να υποδυθεί τον Vulture, αλλά τελικά ο χαρακτήρας απορρίφθηκε. Ο παραγωγός Αβί Αράντ έπεισε τον Ράιμι να συμπεριλάβει τον Venom, ένας χαρακτήρας του οποίου η "έλλειψη ανθρωπιάς" δεν άρεσε ιδιαίτερα στον Ράιμι. Ο Έντι Μπροκ, το alter ego του Venom, είχε ήδη ένα δευτερεύοντα ρόλο στο σενάριο. Ο Αράντ είπε επίσης στον Ράιμι ότι ο Venom έχει αρκετούς φαν, και έτσι ο Ράιμι αποφάσισε να τον συμπεριλάβει στην ταινία για να τους ευχαριστήσει. Οι παραγωγοί επίσης πρότειναν να προσθέσουν και τη Γκουέν Στέισι.

Box office

Με προϋπολογισμός 258.000.000 δολάρια, το Spider-Man 3 έκανε άνοιγμα τριημέρου στην 1η θέση με 151,1 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 336,5 εκατομμύρια δολάρια και στον υπόλοιπο κόσμο συγκέντρωσε 554,3 εκατομμύρια δολάρια. Παγκοσμίως απέφερε 890,8 εκατομμύρια δολάρια
Το Spider-Man 3 ήταν η μεγαλύτερη εισπρακτική επιτυχία στις ΗΠΑ για το 2007 και η 3η παγκοσμίως. Οι συνολικές εισπράξεις στις ΗΠΑ το κατατάσσουν στην 3 θέση σε σχέση με τις υπόλοιπες ταινίες της σειράς και στην 1η παγκοσμίως. Καταλαμβάνει μέχρι σήμερα την 23η θέση στις μεγαλύτερες εισπρακτικές επιτυχίες όλων των εποχών.